הורה ירושלים

הורה ירושלים, עמותה עירונית למחול ולזמר היא עמותה עירונית הפועלת תחת האגף לאמנויות בעיריית ירושלים ובחסות משרד התרבות והספורט. בפעילויות השוטפות של הורה ירושלים משתתפים מאות ילדים, בני נוער ומבוגרים.

תחת העמותה פועלות 4 להקות ייצוגיות (אפרוחים, נעורים, הלהקה הבוגרת והראשונים) וכ-40 קבוצות מחול בשלוחות בירושלים ובמסלולי הכשרה שונים כאשר הרפרטואר של מרבית הלהקות כולל פולקלור ישראלי, ריקודי עמים, עדות ומיעוטים, הווי ומשחק כמו גם ריקודים בסגנון עכשווי ומודרני. נוסף על להקות אלו פועלות תחת העמותה גם להקות היפ הופ, זומבה, ריקודי בטן ובלט והן פועלות כחלק מבית הספר למחול שמנהלת העמותה.

הלהקות הייצוגיות מייצגות את העיר ירושלים  ואת ישראל בכלל, בפסטיבלים בארץ ובעולם.

היסטוריה 
ב1961 הקים עו"ד חיים ברנזון, שהיה אז סטודנט למשפטים, את הורה ירושלים יחד עם שישה זוגות סטודנטים. עם השנים התרחבה הלהקה, נפתחה להקת הנעורים וב-1975 הקימה ברכה דודאי את להקת האפרוחים ובכך הייתה לאחת מלהקות הילדים הראשונות בארץ.

בתחילת דרכה, פעלה הורה כאגודה עות'מאנית, לאחר מספר שנים החלה לפעול תחת האגף לאומנויות בעיריית ירושלים, עד לשנת 1997, בה יצאה מהעירייה ונרשמה כעמותה רשמית הפועלת תחת העירייה. 

משכנן המקורי של הלהקות היה בבית רינה ניקובה בירושלים ובשנת 2007 עבר למרכז עפרון למחול בעמק המצלבה, בניין בן 900 מ"ר אשר נבנה בעזרת תרומתו של דוד עפרון, באמצעות הקרן החדשה לירושלים (קרן שהקים אהוד אולמרט בתקופתו כראש עיריית ירושלים).

בשנת 2000, הוקמו ביוזמתו של אלכס סלע, שלוש שלוחות של ריקודי מחול ישראלי בתלפיות מזרח (בניהולו של מומי גיל), בקרית יובל (בניהולו של איתן יצחקי ז"ל) ובפסגת זאב (בניהולו של דודי יצחקי). מאז, הוקמו שלוחות נוספות בבית הכרם, עין הרים, גבעת זאב, הר אדר, צור הדסה, גבעת משואה וחוות הנוער הציוני בירושלים וכן במספר בתי ספר בעיר, בסגנונות מחול ישראלי והיפ הופ.

במקביל ללהקות המחול, פעלו בהורה שנים רבות גם תזמורת וחבורת זמר. חבורת הזמר הוקמה ונוהלה ע"י יוסי דווארה ופעלה שנים רבות עד לסגירתה בשנות ה-2000 ולאחר מכן נפתחה שוב בשנת 2013 ע"י עדי חייט ופעלה במשך שנים אחדות. התזמורת של הורה ירושלים נוהלה ע"י צבי לדר ועבדו בה בין היתר אמיל אייבינדר ובוריס כץ כמנהלים אומנותיים וכמעבדים מוזיקליים.

בעלי תפקידים מרכזיים לאורך השנים 
מאז נרשמה כעמותה ב1997 ועד לשנת 2022, עמד בראשה עו"ד יאיר גרין. כיום, מכהנת ימית יואלי אלה כיושבת הראש יחד עם שאר חברי הועד המנהל - ישראל שפירא, צבי רביב, אלי מתיתיהו, סמי נבות, חיים כהן, איריס מונין, הדסה שטרן, סימה סיני, רחל צבעוני, יובב צור. 

בתחילת דרכה של הורה, ניהל ישראל שפירא את הלהקה הבוגרת שהייתה אז הלהקה היחידה. כשנפתחו הלהקות הנוספות ניהלו אותן מספר רב של מנהלים אומנותיים, ביניהם - ברכה דודאי, רואי כבירי, טלי יפה-ניב, עדי גורדון-רולינגס, נעמה מור-דנה, שאול שני, מיכה נס, עופר מליח, שי גוטסמן, ריקי ורון, חגית זרגרי, טליה פז, אלעד שכטר, דניאל דרעי, לירון מוסצ'י, הראל יצחקי, שוקי הופמן, יורם כרמי, שלמה חזיז, איציק קטן, עוזי ניסים ולירן זכריה.

מעבר למנהלי הלהקות השונות, בעשרים השנים האחרונות קיים בהורה תפקיד מנהל אומנותי כללי של הלהקות. את התפקיד מילא שי גוטסמן למשך יותר מעשור, אותו החליפה חגית זרגרי וכיום ממלא את התפקיד הראל יצחקי.

במשך 60 שנות קיומן, להקות הורה ירושלים עבדו עם כוריאוגרפים רבים וביניהם עופר מליח, נעמי ארן, מיכאל ספיר, מיכה ספירא, יורי מירוצ'ניק, יהונתן גבאי, לאה אברהם, שוקי וגנר, לירון מוסצ'י, שאול שני, יורם כרמי, אלי כהן, אריק קטן, מיכה נס, רואי כבירי, יונתן כרמון, חגית זרגרי, נעמה מור-דנה, הראל יצחקי, עדי גורדון-רולינגס, שלמה חזיז, כרמית יעקובסון, טלי יפה-ניב, שי גוטסמן ושוקי הופמן.

מנכ"לי הורה ירושלים:

1961-2003 - ישראל שפירא

2003-2006 - יוסי נבות

2006-2012 -  שי גוטסמן

2012-2017 - קרן סולומון

2017 ועד היום - טלייה הקינן-רוז

במהלך שנותיה של העמותה, עבדו הלהקות עם מס' מעצבי תלבושות, הבולטים שבהם - ישראל שפירא, שלמה חזיז, מומי גיל ואנטול גורביץ'.

מופעים בולטים 
אחת לשנה, מעלות להקות הורה ירושלים מופע מרפרטואר הלהקה ופעם בארבע שנים עולה מופע גאלה משותף. בין המופעים הבולטים במשך ההיסטוריה:

 1996 – הורה 30 3000 (לציון 30 שנה ליסוד הורה ו3000 שנים ליסוד העיר ירושלים)
 2000 – עם ועולם
 2001 – דאנסיקה
 2003 – לא עוזב את העיר
 2004 – רוח אביב
 2006 – אומרים ישנה ארץ?
 2006 – ברינה נרקודה (לציון 45 שנה להקמת הורה ירושלים)
 2013, 2014 – היינו העתיד
 2018 – מולדת יחפה
 2019 – עומק שדה
 2023 – זמן מקום

נוסף על מופעים אלו, כבר מעל ל-20 שנה מארגנת הורה ירושלים את פסטיבל ראשונים, פסטיבל בן מספר ימים המארח להקות מחול ישראל בגילאי 35 ומעלה מכל הארץ. במסגרת הפסטיבל מתקיימים מופעים, הרקדות, סיורים בירושלים ומאז 2015 מתקיימת תחרות הכוריאוגרפיה ע"ש שלמה חזיז, שהיה רקדן וכוריאוגרף וניהל את להקת הורה ראשונים במשך שנים רבות.

כמו כן, רקדו להקות הורה בטקס הדלקת המשואות הממלכתי בהר הרצל מספר פעמים, בריקודים הבאים:

 1995 – הורה לאגדתי (מיכה ספירא)
 1998, שנת היובל לישראל – השתובבות (יונתן כרמון)
 2001 – רק בישראל (שי גוטסמן)
 2006 – כוריאוגרפיה משולבת של ריקודי הורה
 2008 – חמש שנים על מיכאל (עדי גורדון-רולינגס)
 2009 – פתאום קם אדם (עדי גורדון-רולינגס)
 2015 – בראשית (חגית זרגרי) ומחרוזת משותפת בכוריאוגרפיה של חגית זרגרי וגדי ביטון שכללה קטעים מהריקוד הורה מחודשת (חגית זרגרי)

בוגרי הלהקה 
בשישים שנותיה, גידלה הורה ירושלים רקדנים רבים אשר השתלבו בתחומי המחול והמשחק וביניהם:

 רקדני להקת בת שבע והאנסמבל – אורי עופרי, אור שרייבר, ניצן רסלר, אייר אל-עזרא, עדי זלטין, דניאל אגמי, ארז זוהר, דניאל דרעי, תמר רוזנצוויג ותום ניסים.
 חיה סמיר - רקדנית, זמרת ויוצרת.
 נופר לוינגר - שחקנית.
 ניב סולטן – שחקנית.
 עופר מליח – כוריאוגרף.
 שוקי הופמן – כוריאוגרפית ובמאית.
 שרון אייל – כוריאוגרפית.

רבים מבוגרי ועובדי הורה הקימו להקות מחול חדשות:

 טלי יפה-ניב – המקימה והמנהלת של המרכז למחול "פירואט", עבדה בהורה כמנהלת אומנותית.
 רואי כבירי – המקים והמנהל של להקות "זוז במחול", עבד בהורה כמנהל אומנותי.
 שוקי ושלומי הופמן – מקימי להקת "מחולה", עבדו בהורה כאקורדיוניסט (שלומי) וכמנהלת אומנותית (שוקי).

נוסף עליהם, גדלו בלהקה:

 אור דנון – צלם.
 גילת בנט - אשת ראש הממשלה לשעבר נפתלי בנט.
 תומר הלפרין - צלם.
 יוסי גבריאלי – כוריאוגרף ומפיק אירועים.
 ינון מילס – כתב חדשות 13.
 שי ניצן – פרקליט המדינה לשעבר.

פרסים והישגים 

נוסף על פרסים אלו, נבחרה הורה לייצג את ירושלים ואת ישראל בארץ ובעולם במספר אירועים:

 ב-1979 הופיעה הורה אפרוחים באירוויזיון שהתקיים בבנייני האומה בירושלים.
 ב-1998 הוזמנה על ידי משרד החוץ לייצג את ישראל באקספו בקנדה.
 ב-2003 נסעה להופיע בצ'ייקובסקי הול במוסקבה ובעקבות כך נבחרה לייצג את מדינת ישראל בכנס נגד הטרור בקרנגי הול בניו יורק והופיעה עם הריקוד לחלום אחרת (שי גוטסמן).
 ב-2010 ייצגה את ישראל באקספו בשנגחאי יחד עם דוד ד'אור. וב-2011 נבחרה לייצג את המדינה עם מופע באורך מלא בבודפשט.
 ב-2012 נסעה לאבוג'ה לטובת ציון 25 שנים של יחסים בין ישראל לניגריה.

הורה נבחרה להוביל מס' סדנאות באקדמיה למחול בטביליסי שבגאורגיה וצוות הלהקה אף מוכר כנציגי עמותת הכוריאוגרפים הגיאורגית בישראל.

נוסף על אלו, מדי שנה מופיעה הורה בטקסים ממלכתיים של עיריית ירושלים כדוגמת טקס יקיר ירושלים וכנס ראשי ערים מרחבי העולם.

להקות הורה ירושלים 
להקות הבית:

 פוצל'ה – כיתות א-ב.
 עתודונת – כיתות ג-ד.
 עתודת אפרוחים – כיתות ה-ו.
 אפרוחים – כיתות ו-ח.
 נעורים - כיתות ט-יב.
 להקה בוגרת – כיתה יב עד גיל 30.
 ראשונים – גיל 30 ומעלה.

שלוחות:

 מינהל קהילתי יובלים, רמת שרת – להקות היפ הופ לכיתות א-ו.
 מינהל קהילתי יובלים, פיליפ לאון – להקות היפ הופ מגן עד כיתה ו.
 מינהל קהלתי גנים -גבעת משואה – להקות היפ הופ מגן עד כיתה ד.
 בית הספר תל"י בית וגן – להקות מחול ישראלי לכיתות א-ו.
 בית הספר בית הכרם – להקות מחול ישראלי לכיתות א-ו.
 בית הספר גילה א' – להקות מחול ישראלי לכיתות א-ו.
 בית הספר לוריא – להקות מחול ישראלי לכיתות א-ג.
בית ספר למחול:
 קבוצות מחול בסיסי - גן טרום חובה עד כיתה ב.
 קבוצות זומבה – גן חובה עד כיתה ה.
 היפ הופ נשים – גיל 18 ומעלה.
 ריקודי בטן – כל הגילאים.
 בלט נשים – גיל 18 ומעלה.
 שיעורי גמישות – גיל 18 ומעלה.
 פופ אין – כיתה ט ומעלה.

לקריאה נוספת 
כתבה שנעשתה ב1998 על הורה אפרוחים

כתבה על על יואל משה רון, אשר רקד בלהקות הורה מגיל 20 עד גיל 74

כתבה על פסטיבל ראשונים השנתי שמארגנת הורה ירושלים 

כתבה לכבוד 40 שנה להקמת הורה ירושלים

כתבה על זכייתה של הורה בתחרות הכוריאוגרפיה בכרמיאל

כתבה על ברכה דודאי בעקבות פטירתה

כתבה על הורה ירושלים לרגל 100 שנה לריקוד ההורה הלאומי

קישורים חיצוניים

הערות שוליים

ירושלים: תרבות
ישראל: מחול
ירושלים: עמותות
ריקודי עם בישראל: להקות